Title: K ďalšiemu bodu programu – Vytvorenie pracovnej skupiny
Author: Jana Trojanová
Last saved by: Očkovič
Company: UVSR

Bod programu: „Vytvorenie Pracovnej skupiny rady pre práva osôb s neheterosexuálnou orientáciou“
	Na svojom prvom zasadnutí schválila táto rada svojím uznesením č. 2 z 12.apríla 2011 návrh na zriadenie výboru pre práva osôb s neheterosexuálnou orientáciou. Vláda sa však (ako celok) nedokázala stotožniť s názorom svojho poradného orgánu podloženého tiež  rozsiahlou odbornou argumentáciou a opakovane neschválila zriadenie tohto výboru. Dôvody uvedeného rozhodnutie vlády sú už chronicky známe a nie je účelné ich teraz opätovne analyzovať. Rád by som však pripomenul, že otázka potreby zriadenia tohto výboru  resp. teraz pracovnej skupiny ostáva z pohľadu mojej funkcie vecou výsostne odbornou, ľudskoprávnou a nie politickou
	Keďže potreba zriadenia výboru bola podrobnejšie zdôvodnená na aprílovom zasadnutí Rady, len stručne pripomeniem kľúčové  problémy ktorými by sa navrhovaná pracovná skupina mala zaoberať:   
1.	problém diskriminácie z dôvodu sexuálnej orientácie v rôznych oblastiach života spoločnosti, ktorej na medzinárodnej úrovni venuje v poslednom desaťročí značná pozornosť  
2.	priamo s tým súvisiaca potreba relevantných štatistík a dát za účelom monitorovania rozsahu a charakteru diskriminácie,  
3.	nevyhnutnosť podieľať sa na vytváraní vyváženejšej verejnej mienky o tejto menšine, najmä pomocou  sprostredkovania dialógu medzi dotknutými skupinami, médiami, politickou reprezentáciou ako aj cirkevnými inštitúciami.  
4.	rozsiahlu pozornosť bude ďalej potrebné venovať závažným právnym aspektom neexistencie úpravy registrovaných partnerstiev, a to v kontexte existujúcich prameňov práva EÚ a rozrastajúcej sa judikatúry Európskeho súdu pre ľudské práva a/alebo Súdneho dvora Európskej únie.   

Za účelom systematického a odborného riešenia naznačených (ako aj mnohých ďalších) otázok, súvisiacich s dodržiavaním práv ľudí patriacich k menšine z hľadiska ich sexuálnej orientácie, je podľa môjho názoru nevyhnutné vytvoriť priestor pre odbornú diskusiu s priamou účasťou zástupcov tejto menšiny, a preto navrhujem, aby rada schválila vytvorenie pracovnej skupiny pre práva osôb s neheterosexuálnou orientáciou.